Talle dood ná skietery by skoolŉ Emosionele toneel ná die skietery by die Marjory Stoneman Douglas-hoërskool (Foto: John McCall/Florida Sun-Sentinel via AP) Minstens 17 hoërskoolleerders van die Amerikaanse deelstaat Florida is dood toe ŉ voormalige leerder glo met ŉ semi-outomatiese geweer in die gange van ŉ hoërskool losgebrand het. Di֖é skietery het volgens berigte Woensdagmiddag laat by die Marjory Stoneman Douglas-hoërskool plaasgevind. Die voorval is bestempel as die dodelikste skoolskietery sedert ŉ soortgelyke voorval in 2012 by die Laerskool Sandy Hook in Connecticut waartydens 26 slagoffers doodgeskiet is. Fox6 berig die skieter, wat glo toegerus was met ŉ gasmasker en rookgranate, het na bewering die brandalarm van die skool laat afgaan om die leerders in die gange van die skool te teiken. Hoewel Amerikaanse polisieowerhede nie onmiddellik ŉ motief vir die moord bekend gemaak het nie, het die skool wel bevestig dat die 19-jarige verdagte vroeër uit die skool geskors is ná hy ŉ bakleiery veroorsaak het. Hy was verder glo ook bekend onder die leerders en is beskryf as ŉ “onbestendige tiener” wie se “vreemde gedrag” veroorsaak het dat “talle met hom ŉ vriendskap beëindig het”. Mediese personeel behandel een van die slagoffers (Foto: John McCall/Florida Sun-Sentinel via AP) Robert Runcie, ŉ polisiewoordvoerder, het die voorval as “afgryslik” bestempel. Volgens hom het leerders van die skool tydens die voorval na veiligheid probeer storm waartydens talle beseer is. Beeldmateriaal wys ook hoe nooddienste beseerde leerders buite die skoolgebou behandel en ander slagoffers wat noodlottig beseer is, buite die skoolgebou lê. “Dis ŉ aaklige dag vir ons. Dis ŉ katastrofe. Daar is regtig geen woorde nie,” het hy gesê. Max Charles, ŉ leerder aan die skool, het aan die nuuswebwerf vertel hy was saam met sy medeleerders en onderwyser in die klaskamer toe hy vyf geweerskote gehoor het. “Ons het in die hoek gaan staan, weg van die vensters af. Die onderwyser het die deur gesluit en die lig afgesit. Ons het gedink ons kan doodgaan.” Charles het minstens vyf slagoffers buite sy klaskamer op die toneel gesien wat noodlottig gewond is. Die 19-jarige is sowat ŉ uur ná die skietery in ŉ woonbuurt ŉ paar kilometer weg van die skool in hegtenis geneem.